Huil en jy huil alleen; lag en die wêreld lag saam met jou. Hier is raad om jou kleinding se humorsin te laat ontwikkel.
Volgens dr. Paul McGhee, ’n Amerikaanse ontwikkelingsielkundige wat wêreldwyd bekend is vir sy navorsing oor humor by kinders, kan humor ook help met ’n kind se intellektuele, sosiale en emosionele ontwikkeling.
Paul beskryf humor as denkspel waardeur jou kind net so baie leer soos uit ander soorte spel. Op intellektuele vlak help humor jou kind om te verstaan wat werklik is en wat ’n verdraaiing is. Die hart van ’n grappie is meestal ’n teenstrydigheid, en die toweroomblik kom wanneer jou kind dit snap. Dít kry hy reg namate sy ervaring van die wêreld toeneem.
Mense met ’n humorsin het gewoonlik ook ander goeie mensvaardighede. En hoe beter jou kind met ander oor die weg kom, hoe beter is dit vir sy selfbeeld.
Prys sy pogings om snaaks te wees en moet dit nie afkraak nie. As jou kind hom inspan om jou of ander te laat lag, moet jy dit aanmoedig – dis eintlik baie mooi van hom.
Jou nuwe baba glimlag al onwillekeurig in sy slaap en teen sowat ses weke sal hy spontaan glimlag as hy jou stem hoor of as jy aan hom raak. Teen maand vier sal hy vir jou glimlag en kan hy selfs begin lag as jy byvoorbeeld borrels op sy maag blaas. Dis nog nie werklik humor nie, maar die saadjie is geplant.
Die eerste tekens van humorsin wys nou, want jou baba begin reageer op teenstrydighede of verrassings. Speletjies soos waar’s-hy-daar’s-hy sal jou agt maande oue kleinding laat kraai van die lag. Enige onverwagse gedrag kan die lagspiere van ’n eenjarige kielie, soos wanneer jy uit sy bottel drink of skielik soos ’n hoender begin waggel, of ’n simpel gesig trek. Die humor werk op sy beste as jou baba in sy eie bekende omgewing is, tussen bekende gesigte, want dan sal hy kan sien wanneer iets teenstrydig is met die normale.
Peutertjies begin nou kamma-kamma speel en ’n nuwe wêreld van grappies gaan vir hulle oop. Hulle kan maak of ’n doek ’n hoed is, of ’n lepel ’n foon, en lekker lag vir hul eie snaaksigheid. As jy dit doen, sal hulle ook lekker saamlag. Enige gebruik van ’n item wat afwyk van die normale sal hulle amusant vind, soos wanneer jy op jou kind se klein motorfietsie ry, die toiletrol op jou kop sit, of maak of jy die tafel wil eet.
Jou kind sal die eenvoudigste taalhumor begin waardeer, soos waar jy die verkeerde woord vir ’n bekende voorwerp gebruik en iets sê soos “kom ons trek nou jou trui aan” terwyl jy eintlik sy skoene aantrek.